KOMUNIKAZZJONI TAL-KUMMISSJONI LILL-PARLAMENT EWROPEW, LILL-KUNSILL, LILL-KUMITAT EKONOMIKU U SOĊJALI EWROPEW U LILL-KUMITAT TAR-REĠJUNI Il-kontabilizzazzjoni tal-użu tal-art, tat-tibdil fl-użu tal-art u tal-forestrija (l-LULUCF) fl-impenji tal-Unjoni b'rabta mat-tibdil fil-klima /* COM/2012/094 final */





1. Il-ħtieġa li naġixxu issa fir-rigward tat-tibdil fil-klima Fi tmiem l-2010, fil-kuntest tal-Konvenzjoni Qafas tan-Nazzjonijiet Uniti dwar it-Tibdil fil-Klima (UNFCCC), ġie rikonoxxut li t-tisħin globali ma għandux jaqbeż it-temperaturi esperjenzati qabel ir-rivoluzzjoni industrijali b'aktar minn 2˚ C[1]. Dan huwa vitali biex jiġu limitati l-konsegwenzi negattivi tal-interferenza tal-bniedem fis-sistema tal-klima. Din il-mira fuq terminu twil tesiġi li l-emissjonijiet globali tal-gassijiet serra jitnaqqsu tal-anqas b'50 % taħt il-livelli tal-1990 sal-2050[2]. Il-pajjiżi żviluppati bħala grupp għandhom inaqqsu l-emissjonijiet tagħhom b'ammonti minn 80 % sa 95 % sal-2050 meta mqabbla mal-livelli tal-1990[3]. Fuq terminu medju, l-UE ntrabtet li tnaqqas l-emissjonijiet tagħha ta' gassijiet serra b'20 % taħt il-livelli tal-1990 sal-2020, u bi 30 % jekk il-kundizzjonijiet ikunu favorevoli. Dan l-impenn jifforma parti minn waħda mill-ħames miri ewlenin tal-UE fl-Istrateġija Ewropa 2020[4]. Barra minn hekk, kemm il-Kunsill Ewropew kif ukoll il-Parlament Ewropew qablu li s-setturi kollha tal-ekonomija għandhom jikkontribwixxu għat-tnaqqis tal-emissjonijiet[5]. L-impatt tal-użu tal-art, it-tibdil fl-użu tal-art u l-forestrija (l-LULUCF) fuq l-emissjonijiet tal-gassijiet serra fl-UE huwa pożittiv u sinifikanti. Is-settur ineħħi l-ekwivalenti ta' 9 % tal-gassijiet serra rilaxxati f'partijiet oħra tal-ekonomija[6]. Għalkemm l-emissjonijiet u l-assorbimenti mil-LULUCF jiġu rrapportati taħt il-UNFCCC u jiġu parzjalment ikkontabilizzati taħt il-Protokoll ta' Kjoto, is-settur tħalla barra mill-impenji tal-UE b'rabta mat-tibdil fil-klima fil-qafas tal-Pakkett dwar il-Klima u l-Enerġija[7] minħabba r-rikonoxximent ta' nuqqasijiet serji fir-regoli internazzjonali tal-kontabilità tal-emissjonijiet minn dan is-settur. Barra minn hekk, l-aspettattiva attwali meta ġiet stabbilita l-mira tat-tnaqqis tal-emissjonijiet fl-UE kienet li s-summit dwar il-klima f'Kopenħagen fl-2009 jwassal għal ftehim internazzjonali dwar it-tibdil fil-klima, inkluża r-reviżjoni tar-regoli tal-kontabilità għal-LULUCF, li mbagħad ikun jista' jiġi adottat mill-UE. Dan ma seħħx, u minkejja l-progress miksub permezz tal-Qbil ta' Kopenħagen u l-Ftehimiet ta' Cancun, ftehim internazzjonali dwar ir-regoli tal-kontabilità riveduti għal-LULUCF mit-tieni perjodu ta' impenn taħt il-Protokoll ta' Kjoto nkiseb biss fis-17-il Konferenza tal-Partijiet għall-UNFCCC li ltaqgħu f'Durban f'Diċembru 2011. Din il-Komunikazzjoni tiddeskrivi kif is-settur tal-LULUCF jista' dejjem aktar jiġi integrat fil-politika tal-UE dwar it-tibdil fil-klima permezz ta' approċċ ibbażat fuq stadji differenti. Bħala l-ewwel stadju, qed jiġi propost li jiġu stabbiliti regoli sodi u komuni għall-kontabilità, il-monitoraġġ u r-rapportar. Fid-dawl tal-profil speċifiku tal-emissjonijiet tas-settur, il-Kummissjoni tipproponi qafas legali speċifiku minflok l-inklużjoni tas-settur fl-Iskema tal-UE għan-Negozjar tal-Emissjonijiet[8] jew bħala parti mir-regoli maħluqa mid-Deċiżjoni dwar il-Qsim tal-Isforz[9]. L-istabbiliment ta' regoli tal-kontabilità sodi għall-emissjonijiet u l-assorbimenti fl-UE li jqisu l-profil speċifiku tas-settur tal-LULUCF għandu jirriżulta f'ħafna benefiċċji. Fuqkollox, dan jikkompleta l-kontabilità tal-emissjonijiet tal-gassijiet serra antropoġeniċi mill-attivitajiet ekonomiċi kollha fl-UE[10] billi jinkludi flussi importanti li attwalment jiġu injorati. Bħala parti minn dan, iżid il-viżibbiltà tal-isforzi ta' mitigazzjoni fl-agrikoltura, il-forestrija u l-industriji relatati (eż. il-polpa u l-karta, l-ipproċessar tal-injam) u jipprovdi bażi għat-tfassil ta' inċentivi tal-politika adegwati, pereżempju fil-Politika Agrikola Komuni (PAK) u fid-dawl tal-Pjan Direzzjonali għal Ewropa b'Użu Effiċjenti tar-Riżorsi[11]). L-istipular ta' regoli tal-kontabilità komuni fl-UE jipprovdi wkoll kundizzjonijiet indaqs fost l-Istati Membri differenti. Notevolment, dan jinkludi t-tibdiliet fil-ħażniet tal-karbonju minħabba l-użu ta' bijomassa prodotta domestikament, u b'hekk jikkompleta l-kontabilità tal-bijoenerġija fil-livell tal-ekonomija, kif stipulat mill-Grupp Intergovernattiv ta' Esperti dwar it-Tibdil fil-Klima (IPCC)[12] bħala kundizzjoni biex il-bijoenerġija titqies bħala newtrali mil-lat ta' karbonju fis-settur tal-enerġija. Dan issaħħaħ l-integrità ambjentali tal-politika tal-UE dwar it-tibdil fil-klima. Fl-aħħar nett, ikun pass importanti u meħtieġ lejn sforzi kosteffettivi li jwasslu għal miri klimatiċi aktar ambizzjużi. It-tieni stadju jkun li l-LULUCF jiġi inkluż formalment fil-mira tal-UE li jitnaqqsu l-gassijiet serra. Qed jiġi propost li jittieħed dan il-pass meta l-Istati Membri jkunu implimentaw il-qafas tal-kontabilità u jkun intwera li dan il-qafas huwa sod. Peress li l-impatt pożittiv tas-settur tal-LULUCF fuq l-emissjonijiet tal-UE jonqos maż-żmien, hemm ħtieġa urġenti għal azzjoni koerenti. Għalhekk, il-Kummissjoni tipproponi bħala parti mill-ewwel pass li l-Istati Membri jħejju l-pjanijiet ta' azzjoni tal-LULUCF fejn jistabbilixxu strateġija fuq terminu twil għas-settur permezz ta' politiki differenti. 2. Ir-rwol tal-użu tal-art u l-forestrija fit-tibdil fil-klima Fis-settur tal-LULUCF il-karbonju jitneħħa mill-atmosfera u jinħażen f'siġar u pjanti oħrajn li jkunu qed jikbru, fil-ħamrija u fil-prodotti tal-injam. Il-karbonju jiġi rilaxxat b'riżultat tad-deforestazzjoni u d-degradazzjoni tal-foresti (minħabba pereżempju żvilupp tal-infrastruttura, espansjoni agrikola, konverżjoni għal imriegħi u nirien) jew tal-prattiki agrikoli (pereżempju l-ħart). L-elementi differenti tal-LULUCF għandhom karatteristiċi differenti f'termini ta' ħażniet tal-karbonju u emissjonijiet u assorbimenti potenzjali. Il-kontenut ta' karbonju fil-ħamrija (0-30 ċm) tal-forestrija huwa relattivament għoli meta mqabbel mal-ħamrija agrikola. Fl-UE, dan huwa stmat għal madwar 90 tC/ha, filwaqt li l-kontenut tal-karbonju fil-ħamrija mir-raba’ u l-bwar huwa ta' madwar 65 u 90 tC/ha rispettivament (id-Dijagramma 1). Minkejja dan insibu varjazzjonijiet sinifikanti kemm bejn l-Istati Membri kif ukoll fl-Istati Membri stess. Fil-ħamrija organika/torbieri Ewropej il-kontenut ta' karbonju fil-ħamrija jista' jkun sa 1000 tC/ha. Użi tal-art u attivitajiet ta' ġestjoni differenti fl-agrikoltura u l-forestrija u l-użi ta' prodotti tal-injam maħsud jistgħu jaffettwaw il-ħażniet tal-karbonju, u l-emissjonijiet fl-atmosfera u l-assorbimenti mill-atmosfera. Dijagramma 1. Ħażniet medji tal-karbonju (t C/ha) f'użu differenti tal-art fl-UE Nota: Għat-torbieri, l-istimi jistgħu saħansitra jilħqu 1000 t C/ha b'varjazzjonijiet skont it-tip ta' pit. Sors: L-elaborazzjonijiet li saru miċ-Ċentru Konġunt għar-Riċerka tal-Kummissjoni Ewropea, abbażi ta' sorsi differenti[13]. Il-ħażna globali ta' karbonju fil-bijomassa u l-ħamrija hija enormi (meta mqabbla mal-emissjonijiet annwali tal-gassijiet serra). Iżda globalment, 15 % tal-emissjonijiet tal-gassijiet serra[14] huma attribwibbli għal-LULUCF minħabba deforestazzjoni sostanzjali. Dan jaqbeż l-ammont ta' emissjonijiet mis-settur dinji tat-trasport kollu kemm hu u jiġi fit-tieni post wara s-settur tal-enerġija. Għalhekk huwa kruċjali li l-ħażna tal-karbonju tiġi ppreservata u msaħħa u li l-emissjonijiet tal-LULUCF minnha jitnaqqsu. L-għan tal-UE huwa li twaqqaf id-deforestazzjoni globali sal-2030[15]. It-Tnaqqis tal-Emissjonijiet mid-Deforestazzjoni u d-Degradazzjoni tal-foresti fil-pajjiżi li qed jiżviluppaw (REDD) huwa mekkaniżmu żviluppat fin-Nazzjonijiet Uniti kontra din it-tendenza. Fil-pajjiżi industrijalizzati s-settur tal-LULUCF jirrappreżenta fil-maġġoranza tal-każijiet bir nett (jiġifieri l-assorbimenti jkunu ogħla mill-emissjonijiet). Madankollu, il-kapaċità ta' dan il-bir qed tonqos minħabba domanda ogħla għall-bijomassa, foresti li qed jixjieħu f'ċerti pajjiżi u tendenza għall-intensifikazzjoni tal-użu tal-foresti. Fl-UE, l-emissjonijiet tal-gassijiet serra jiġu primarjament mill-produzzjoni tal-enerġija, mit-trasport u mill-bini (ara d-Dijagramma 2). Dijagramma 2. Emissjonijiet u assorbimenti għal kull settur fl-UE-27 bħala sehem mit-total bl-esklużjoni tal-LULUCF (2009) Nota: (1) Iċ-ċifri negattivi jindikaw l-assorbimenti netti u ċ-ċifri pożittivi jindikaw l-emissjonijiet netti. (2) L-emissjonijiet mill-"Agrikoltura" jinkludu l-metan (eż. mill-produzzjoni tal-bhejjem) u l-ossidu nitruż (eż. mill-użu tal-fertilizzanti). L-emissjonijiet u l-assorbimenti tad-CO2 assoċjati mal-użu tal-art agrikola huma inklużi fis-settur tal-LULUCF. Sors: EEA (2011) Fl-UE, il-bir fis-settur tal-LULUCF huwa mbassar li se jonqos sal-2020 f'xenarju fejn kollox jibqa' kif inhu[16]. Għas-settur tal-LULUCF kollu kemm hu, huwa mistenni tnaqqis ta' 10 % fl-2020 meta mqabbel mal-perjodu mill-2005 sal-2009, ekwivalenti għar-rilaxx ta' 33 MtCO2 aktar fis-sena. Dan bejn wieħed u ieħor huwa ekwivalenti għall-emissjonijiet tal-gassijiet serra kollha fil-Latvja u l-Litwanja flimkien, jew darbtejn dawk tal-Estonja fl-2009. Ħarsa aktar mill-qrib lejn dan it-tbassir turi li hemm differenzi kbar bejn l-attivitajiet individwali fi ħdan is-settur. It-tnaqqis huwa mistenni li jkun sinifikanti ħafna fil-ġestjoni tal-foresti, fejn l-assorbimenti netti huma mistennija li jonqsu b'madwar 60 MtCO2, jiġifieri madwar l-ekwivalenti tat-total tal-emissjonijiet tal-gassijiet serra tal-Bulgarija, id-Danimarka, l-Irlanda jew l-Isvezja fl-2009. It-tħawwil tal-foresti (l-afforestazzjoni) se jikkumpensa parzjalment għal dan. L-emissjonijiet u l-assorbimenti mill-attivitajiet agrikoli bħall-ġestjoni tar-raba' u l-ġestjoni tal-imriegħi huma mistennija jibqgħu pjuttost stabbli jew jitjiebu. Iżda l-pressjoni fuq l-użu tal-art, bħall-konverżjoni ta' bwar permanenti f'raba' minħabba żieda fil-ħtieġa għall-bijomassa (pereżempju għall-produzzjoni tal-bijogass abbażi tal-qamħirrun) u l-kultivazzjoni kontinwa ta' ħamrija organika tista' tnaqqas il-kontenut tal-karbonju fil-ħamrija u tikkontribwixxi għall-emissjonijiet. Skont it-tbassir, kif muri fil-Pjan direzzjonali għal ekonomija kompetittiva b’livell baxx ta’ emissjonijiet tal-karbonju fl-2050[17], huwa previst li din it-tendenza negattiva tkompli fit-tul. Iżda r-riżultati reali għas-settur se jiddependu ħafna fuq l-inċentivi li jingħataw taħt politiki differenti. Dijagramma 3. Emissjonijiet u assorbimenti mbassra fis-settur kollu tal-LULUCF u fil-foresti ta’ qabel l-1990 (2000-2020) Spjega tas-simboli użati: ●–●–● LULUCF (somma tal-attivitajiet kollha), ▲–▲–▲ Deforestazzjoni, +–+–+ Ġestjoni tar-raba', ––– Ġestjoni tal-imriegħi, ♦–♦–♦ Afforestazzjoni, u ■–■–■ Ġestjoni tal-foresti. Il-punti li mhumiex konnessi juru dejta rrapportata/ storika. Nota: Ċifra negattiva tindika li l-assorbimenti huma akbar mill-emissjonijiet għal dik l-attività. Sors: Böttcher et al. (2011) u JRC (2011b) 3. L-agrikoltura, il-forestrija u l-użu effiċjenti tar-riżorsi tal-art huma essenzjali biex tiġi affrontata l-isfida klimatika L-agrikoltura, il-forestrija u l-industriji relatati jistgħu jikkontribwixxu għat-tnaqqis tal-emissjonijiet fis-settur tal-LULUCF b'diversi modi. Il-miżuri agrikoli għandhom jiffukaw fuq it-tnaqqis tal-konverżjoni tal-bwar f'raba' u tat-telf tal-karbonju mill-ħamrija organika kkultivata. Dawn jistgħu jinkludu titjib fil-prattiki agronomiċi bħall-użu ta' speċijiet differenti ta' wċuħ (pereżempju aktar uċuħ leguminużi), l-estensjoni tat-tinwib tal-uċuħ u li jiġu evitati jew jitnaqqsu l-artijiet mhux maħduma u mhux ikkultivati (eżempju permezz ta' kopertura veġetali jew twarrib tal-art ekoloġiku). Il-prattiki tal-agroforestrija li jżidu l-ħażniet tal-karbonju fil-ħamrija permezz tat-trobbija tal-bhejjem jew it-tkabbir tal-uċuħ tal-ikel fuq art fejn is-siġar jitkabbru wkoll għall-injam, għall-enerġija u għal prodotti oħrajn tal-injam jgħinu wkoll biex jitnaqqsu l-emissjonijiet. Meta l-materjal organiku jerġa' jitqiegħed fl-art jew jitħalla fuq l-art fi kwantitajiet xierqa (pereżempju d-demel tal-irziezet, it-tiben, ir-residwi tal-uċuħ) il-produttività tar-raba' u tal-bwar tista' tittejjeb, filwaqt li t-tixrib mill-ġdid, it-twarrib tal-art jew in-nuqqas ta' xxottar tal-ħamrija organika, inklużi t-torbieri, u r-restawr ta' ħamrija ddegradata jista' jkollhom benefiċċji sinifikanti ta' mitigazzjoni u bijodiversità. L-inklużjoni tal-ġestjoni tar-raba' u tal-imriegħi fil-kontabilità tkun pass meħtieġ li jwassal għar-rikonoxximent sħiħ tal-kontribut ta' dawn l-attivitajiet biex tiġi affrontata l-isfida klimatika. Il-forestrija wkoll għandha potenzjal kbir biex iżżid il-mitigazzjoni.[18], li tiġi evitata l-konverżjoni ta' foresta f'tipi oħra ta' art (i.e. id-deforestazzjoni), il-ħżin tal-karbonju f'foresti eżistenti permezz ta' perjodu itwal ta' tinwib tas-siġar, li jiġi evitat it-tqaċċit totali tas-siġar (eż. il-ġestjoni ta' foresti permezz ta' qtugħ tas-siġar selettiv jew li jnaqqas l-ammont tas-siġar) u l-konverżjoni ta' foresti mhux mimsusa, u użu aktar mifrux ta' miżuri ta' prevenzjoni biex jiġu llimitati l-impatti ta' disturbi bħal nirien, organiżmi ta' ħsara u maltempati. Huwa ugwalment importanti li tiżdied il-produzzjoni fil-foresti pereżempju billi l-intervall bejn tinwiba u oħra jiġi aġġustat biex jitqarreb lejn il-massimu tal-produzzjoni, tiżdied il-produzzjoni mill-foresti ta' produzzjoni baxxa, jiżdied il-ħsad tal-fdalijiet tal-injam u tal-friegħi tal-injam (bil-kundizzjoni li l-bijodiversità, il-fertilità tal-ħamrija u l-materja organika jkunu jistgħu jinżammu). Tibdil fil-kompożizzjoni tal-ispeċijiet u fir-rati ta' tkabbir jistgħu wkoll jagħmlu differenza. Minbarra l-opportunitajiet marbuta direttament mal-forestrija u l-agrikoltura, hemm benefiċċji potenzjali ta' mitigazzjoni fl-industriji relatati (eż. il-polpa u l-karta, l-ipproċessar tal-injam) u fis-setturi tal-enerġija rinnovabbli jekk l-art agrikola u l-foresti jiġu mmaniġġjati għall-produzzjoni tal-injam u l-enerġija. Filwaqt li l-karbonju jinħażen fis-siġar u fi pjanti oħra u fil-ħamrija, jista' jinħażen ukoll għal diversi deċennji fil-prodotti, eż. fl-injam għall-bini. Il-politiki orjentati lejn l-industrija u l-konsumatur jistgħu jagħtu kontribut sinifikanti biex jiżdiedu l-użu u r-riċiklaġġ tal-injam fuq terminu twil u/jew il-produzzjoni ta' polpa, karta u prodotti tal-injam bħala sostituti ta' ekwivalenti li huma aktar intensivi mil-lat ta' emissjonijiet (eż. il-konkos, l-azzar, il-plastiks ta' oriġini fossili). L-industrija bbażata fuq il-prodotti bijologiċi tista' tuża wċuħ imkabbra għas-sostituzzjoni tal-materjali (eż. il-qanneb u l-ħaxix għall-iżolament minflok il-fibra tal-ħġieġ, it-tiben għall-produzzjoni tal-għamara, panewijiet tal-bibien tal-karozzi mill-kittien jew is-sisal, il-bijoplastik) jew enerġija (eż. bl-użu tal-bijomassa minflok il-fjuwils fossili). L-istudji juru li għal kull tunnellata ta' karbonju fil-prodotti tal-injam użati minflok prodotti li mhumiex tal-injam jista' jkun mistenni tnaqqis medju ta' gassijiet serra ta' madwar żewġ tunnellati ta' karbonju[19]. L-espansjoni tal-kontabilità mandatarja biex tinkludi l-ġestjoni tal-foresti, il-ġestjoni tar-raba' u l-ġestjoni tal-bwar ittejjeb il-viżibbiltà tal-azzjoni meħuda mill-bdiewa, mill-forestiera u mill-industriji bbażati fuq il-foresti u tipprovdi l-bażi għat-tfassil ta' inċentivi tal-politika biex tiżdied l-azzjoni tagħhom ta' mitigazzjoni. Jekk tali sforzi jkunu qed jiġu kkontabilizzati, l-impatt kumplessiv tagħhom ta' gassijiet serra jkun rifless b'mod aktar korrett u tittejjeb il-kosteffiċjenza fl-ilħiq tal-miri tat-tnaqqis tal-emissjonijiet. Meta jitqies li l-użu tal-art agrikola, il-forestrija u l-industriji relatati huma differenti ħafna f'termini ta' potenzjal ta' mitigazzjoni fl-UE-27, politika unika mhux se tkun adattata għal kolllox. Huwa meħtieġ approċċ speċifiku biex jittratta l-firxa ta' forom differenti tal-użu tal-art u l-prattiki tal-forestrija. Preżempju, fl-Isvezja u l-Finlandja, l-assorbimenti netti fl-LULUCF huma aktar minn nofs it-total tal-emissjonijiet fis-setturi l-oħrajn u fil-Latvja l-assorbimenti netti huma kważi d-doppju (id-Dijagramma 4), filwaqt li fl-Istati Membri l-oħra bħal Malta s-sinifikat tas-settur huwa marġinali. Dan jenfasizza l-importanza tal-fatt li ċ-ċirkostanzi nazzjonali għandhom jitqiesu fl-iżvilupp tal-politika għas-settur biex jintlaħqu l-impenji b'rabta mat-tibdil fil-klima. Dijagramma 4. Importanza relattiva tal-LULUCF fl-Istati Membri: l-emissjonijiet u l-assorbimenti tas-settur relattivi għat-total tal-emissjonijiet tal-gassijiet serra fis-setturi l-oħrajn (2009). Nota: Ċifra negattiva tindika li l-assorbimenti huma akbar mill-emissjonijiet fl-LULUCF għal dak l-Istat Membru. Minħabba l-varjazzjonijiet minn sena għall-oħra fl-emissjonijiet u l-assorbimenti s-sehem ivarja minn sena għall-oħra. Sors: Abbażi tal-EEA (2011) Il-prekundizzjoni fundamentali għall-protezzjoni u ż-żieda tal-ħażniet tal-karbonju, u r-rata tal-assorbimenti hija l-provvediment ta' kundizzjonijiet indaqs fost it-tipi differenti ta' miżuri (pereżempju l-ġestjoni tal-imriegħi jew il-produzzjoni tal-bijoenerġija), setturi (pereżempju l-forestrija jew l-industrija bbażata fuq il-foresti) u l-Istati Membri billi jiġi żgurat li l-emissjonijiet u l-assorbimenti minn prattiki tal-ġestjoni tal-art u użi tar-riżorsi differenti jiġu riflessi b'mod preċiż fil-kontabilità. Dan itejjeb ukoll l-integrità ambjentali tal-impenji tal-UE b'rabta mat-tibdil fil-klima. 4. Il-politiki attwali mhumiex biżżejjed 4.1. L-istabbiliment ta' regoli tal-kontabilità sodi u armonizzati Għalkemm l-LULUCF għalissa għadu ma jgħoddx għall-mira tal-Unjoni li jitnaqqsu l-emissjonijiet għall-2020, jgħodd għall-impenn tal-Unjoni taħt il-Protokoll ta' Kjoto għall-UNFCCC, għall-perjodu mill-2008 sal-2012[20]. Madankollu, ir-regoli eżistenti tal-kontabilità, li huma taħlita ta' prattiki volontarji u mandatarji, għandhom żvantaġġi sinifikanti. Matul in-negozjati internazzjonali li seħħew f'dawn l-aħħar snin, l-opinjoni ġenerali kienet li huwa meħtieġ titjib. Skont ir-regoli tal-kontabilità eżistenti, il-kontabilità hija volontarja għall-biċċa l-kbira tal-attivitajiet tal-LULUCF, notevolment għall-ġestjoni tal-foresti (li tirrappreżenta madwar 70 % tas-settur), u l-ġestjoni tar-raba' u tal-imriegħi (17 %). Hija mandatarja biss għal xi attivitajiet ta' tibdil fl-użu tal-art (l-afforestazzjoni, ir-riforestazzjoni u d-deforestazzjoni). B'riżultat ta' dan, il-kontabilità fl-Istati Membri attwalment hija varjabbli ħafna (id-Dijagramma 5). Anqas minn żewġ terzi tal-Istati Membri jikkontabilizzaw għall-ġestjoni tal-foresti, tlieta biss jikkontabilizzaw għall-ġestjoni tar-raba' u/jew tal-imriegħi u wieħed għar-riveġetazzjoni. Żvantaġġ ieħor huwa n-nuqqas ta' inċentivi pprovduti għall-mitigazzjoni tat-tibdil fil-klima fil-forestrija. Ir-regoli attwali għall-ġestjoni tal-foresti essenzjalment jiggarantixxu ammont ta' krediti lill-pajjiżi indipendentement mill-azzjoni li tkun ittieħdet. L-inċentivi biex titjieb il-prattika huma ristretti minn limitu fuq l-emissjonijiet u l-assorbimenti, li meta jinqabeż l-azzjoni ma tibqax tgħodd. Dan joħloq tgħawwiġ bejn is-setturi u l-użi tal-art differenti u huwa meħtieġ titjib biex jinħolqu kundizzjonijiet indaqs fis-setturi tal-forestrija, l-agrikoltura u l-enerġija fl-Istati Membri, biex tiġi pprovduta distribuzzjoni ġusta tal-isforz u jiġi żgurat trattament konsistenti tal-agrikoltura, il-forestrija u l-industriji relatati fis-suq intern tal-Unjoni. Dijagramma 5. Sehem tal-Istati Membri li għażlu li b'mod volontarju jikkontabilizzaw għall-prattiki differenti 4.2. Titjib fil-monitoraġġ u fir-rapportar Stima soda u armonizzata tal-emissjonijiet u l-assorbimenti fl-agrikoltura u l-forestrija teħtieġ investiment fil-monitoraġġ u l-kapaċità tar-rapportar. L-Istati Membri huma obbligati li jirrapportaw lill-UNFCCC kull sena u hemm rekwiżiti ta' rapportar addizjonali taħt il-Protokoll ta' Kjoto. Il-monitoraġġ u r-rapportar bdew jitjiebu f'dawn l-aħħar snin u probabbilment se jibqgħu jitjiebu. Id-definizzjonijiet, il-modalitajiet u r-regoli relatati mal-LULUCF għat-tieni perjodu ta' impenn tal-Protokoll ta' Kjoto ġew riveduti u mtejba matul il-laqgħa tas-17-il Konferenza tal-Partijiet tal-UNFCCC f'Durban f'Diċembru 2011[21]. B'mod partikolari, il-kontabilizzazzjoni tal-attivitajiet tal-ġestjoni tal-foresti, inklużi l-prodotti tal-injam maħsud, se tkun mandatarja u d-definizzjonijiet għad-"disturbi naturali" u l-"ixxottar u t-tixrib mill-ġdid tal-art mistagħdra" ġew stabbiliti. Madankollu, għad hemm nuqqasijiet sinifikanti u jeħtieġ li jsir sforz akbar biex il-livell tal-preċiżjoni u l-kompletezza tad-dejta rrapportata jittejjeb, speċjalment fir-rigward tad-dejta dwar il-ħamrija agrikola. Il-livell attwali ta' inċertezza huwa relattivament għoli (madwar 35 %, u dan ifisser li tunnellata (1) ta' CO2 tista' tkun 1.35 jew 0.65 tunnellati). It-titjib mhux se jsostni l-kontabilità biss, iżda jipprovdi wkoll indikatur sod, ċar u viżibbli tal-progress fl-agrikoltura u l-forestrija[22]. 4.3. It-trawwim ta' sinerġiji b'għanijiet usa’ tal-politika L-inċentivi jeżistu biex jippromwovu l-użu tal-bijoenerġija,[23] iżda attwalment mhemmx approċċ koerenti għall-mitigazzjoni tat-tibdil fil-klima fis-settur tal-LULUCF permezz ta' miżuri fl-agrikoltura, il-forestrija u l-industriji relatati. Il-mitigazzjoni tat-tibdil fil-klima jista' tabilħaqq ikollha rwol dejjem aktar importanti fil-PAK. Taħt ir-riforma tal-PAK, l-hekk imsejjaħ "Kontroll tas-Saħħa"[24] tal-2008, il-mitigazzjoni tat-tibdil fil-klima u l-adattament għalih ġew indikati bħala "sfidi ġodda". Għat-tħejjija tal-PAK għall-2014-2020, il-Kummissjoni ddeskriviet kif il-prestazzjoni ambjentali u klimatika tal-politiki agrikoli jistgħu jittejbu permezz ta' "komponenti ta' ekoloġizzazzjoni"[25] mandatarji li jindirizzaw it-tibdil fil-klima u l-miri ambjentali[26]. Barra minn hekk, fil-politika tal-iżvilupp rurali fl-UE wara l-2013, il-mitigazzjoni tat-tibdil fil-klima u l-adattament għal dan it-tibdil jistgħu jiġu ttrattati billi jiġu offruti inċentivi aħjar għas-sekwestru tal-karbonju fl-agrikoltura u l-forestrija. Uħud minnhom fl-istess ħin iżidu u jipproteġu l-ħażniet tal-karbonju u jiġġeneraw kobenefiċċji għall-bijodiversità u għall-adattament billi jżidu l-kapaċità taż-żamma tal-ilma u t-tnaqqis tal-erożjoni. Il-kontabilità mandatarja tal-flussi tal-karbonju assoċjati toffri kontribut pożittiv peress li dawn il-miżuri jsiru aktar viżibbli u tiżgura l-konribut sħiħ tagħhom biex jaffrontaw l-isfida tat-tibdil fil-klima. Il-kontabilità għal-LULUCF tiċċara wkoll il-benefiċċji tal-bijoenerġija sostenibbli peress li tirrifletti aħjar l-emissjonijiet relatati, b'mod partikolari dawk li jirriżultaw mill-kombustjoni tal-bijomassa, li bħalissa mhumiex ikkontabilizzati. Dan għandu jsaħħaħ l-inċentivi pprovduti bil-kriterji tas-sostenibbiltà fil-kuntest tal-miri tal-enerġija rinnovabbli. 4.4. Jitqiesu l-karatteristiċi speċjali tas-settur L-LULUCF, madankollu, mhuwiex bħas-setturi l-oħra. L-assorbimenti u l-emissjonijiet tal-gassijiet serra f'dan is-settur huma r-riżultat ta' proċessi naturali li jimxu relattivament bil-mod. Jistgħu jgħaddu għexieren ta' snin qabel ma l-miżuri bħall-afforestazzjoni jkollhom effett sinifikanti. Għalhekk, azzjoni biex jiżdiedu l-assorbimenti u jitnaqqsu l-emissjonijiet fil-forestrija u l-agrikoltura għandhom jitqiesu fuq terminu twil. Barra minn hekk, l-emissjonijiet u l-assorbimenti huma riversibbli. L-inverżjonijiet jistgħu jiġu kkawżati minn avvenimenti estremi bħan-nirien, il-maltempati, l-inxif, l-organiżmi ta' ħsara li jħallu l-impatt tagħhom fuq il-foresti u l-kopertura tal-art jew jistgħu jkunu r-riżultat ta' deċiżjonijiet ta' ġestjoni (pereżempju li jsir il-ħsad jew li jitħawlu s-siġar). Barra minn hekk, il-varjazzjonijiet annwali tal-emissjonijiet u tal-assorbimenti fil-foresti huma għoljin ħafna u jistgħu jammontaw għal saħansitra 35 % tat-total tal-emissjonijiet annwali f'uħud mill-Istati Membri b'riżultat tad-disturbi naturali u tal-ħsad. Dan joħloq diffikultajiet biex l-Istati Membri jikkonformaw mal-miri annwali. 5. Il-pass li jmiss: Approċċ gradwali Jeħtieġ li d-difetti fil-qafas tas-sistema attwali tal-kontabilità, il-fatturi speċjali tal-LULUCF, u ċ-ċirkostanzi tal-Istati Membri jiġu indirizzati tajjeb biex nitħejjew sabiex nisfruttaw il-potenzjal ta' mitigazzjoni tal-LULUCF permezz tal-inklużjoni formali tiegħu fl-impenji tal-UE b'rabta mat-tibdil fil-klima. Għalhekk huwa meħtieġ approċċ gradwali. L-ewwel nett, jeħtieġ li jiġu implimentati oqfsa għal kontabilità u monitoraġġ sodi. Flimkien ma' din il-Komunikazzjoni, il-Kummissjoni qed tippreżenta proposta legali għal regoli tal-kontabilità sodi. Din tinvolvi kontabilità inklużiva tal-emissjonijiet u tal-assorbimenti kemm mill-attivitajiet tal-forestrija kif ukoll minn dawk agrikoli, u tagħti l-istess importanza lill-azzjonijiet ta' mitigazzjoni, kemm jekk jittieħdu fis-settur tal-forestrija kif ukoll jekk jittieħdu fis-setturi tal-agrikoltura, fl-industrija relatati jew fis-settur tal-enerġija rinnovabbli. Il-monitoraġġ tal-bilanċ tal-karbonju tal-LULUCF u r-rapportar dwaru jeħtieġ li jittejbu aktar biex il-qafas tal-kontabilità u l-indikaturi tal-UE li jkejlu l-progress li jkun qed isir fl-agrikoltura u l-forestrija jingħataw bażi soda. Il-Kummissjoni tipproponi li ttejjeb il-monitoraġġ u r-rapportar permezz ta' reviżjoni tad-Deċiżjoni dwar il-Mekkaniżmu ta' Monitoraġġ[27] u l-iżvilupp ulterjuri ta' sistemi eżistenti ta' monitoraġġ tal-użu tal-art bħal pereżempju l-użu tal-istħarriġ qafas statistiku tal-użu tal-art taż-żona koperta (LUCAS). Il-varjabbiltà għolja tal-emissjonijiet u l-assorbimenti fil-foresti u l-frekwenza aktar baxxa ta' ġbir ta' dejta fundamentali meħtieġa għall-invetarji jfissru li mhuwiex xieraq li s-settur ikun meħtieġ jikkonforma annwalment mal-miri li jitnaqqsu l-emissjonijiet li japplikaw għas-setturi l-oħra. Iż-żmien twil meħtieġ qabel ma l-miżuri ta' mitigazzjoni jħallu effett ukoll ibiegħed l-LULUCF mill-biċċa l-kbira tas-setturi l-oħra. Il-Kummissjoni għalhekk tipproponi li jiġi stabbilit qafas separat imfassal biex jindirizza ċ-ċirkostanzi speċjali tal-LULUCF. It-tieni nett, ladarba jiġi stabbilit fl-UE qafas tal-kontabilità armonizzat u sod, tkun tista' titqies l-inklużjoni formali tas-settur fl-impenn tal-UE b'rabta mat-tibdil fil-klima. Madankollu, dan ma jfissirx li l-azzjoni ta' mitigazzjoni fis-settur tal-LULUCF għandha tiġi posposta. Fid-dawl tat-tendenzi fis-settur u biex jinbdew l-isforzi ta' mitigazzjoni meħtieġa, il-proposta tal-Kummissjoni tesiġi li l-Istati Membri jħejju l-pjanijiet ta' azzjoni tal-LULUCF. Dan se jipprovdi perspettiva strateġika għal-LULUCF kif ukoll pass intermedju lejn l-inklużjoni sħiħa tas-settur u l-integrazzjoni tiegħu fil-politiki tal-UE dwar it-tibdil fil-klima. Fl-aħħar nett, jeżistu raġunijiet tajbin biex l-LULUCF jiġi gradwalment integrat fil-politika tal-UE dwar it-tibdil fil-klima. Il-proposta leġiżlattiva tal-Kummissjoni għal approċċ abbażi ta' stadji: – tfassal regoli sodi għall-kontabilità għall-emissjonijiet u l-assorbimenti fl-użu tal-art, it-tibdil fl-użu tal-art u l-forestrija u, permezz ta' att separat, ittejjeb il-monitoraġġ u r-rapportar; – ittejjeb il-viżibbiltà ta' u tipprovdi l-bażi għat-tfassil ta' inċentivi tal-politika għal firxa ta' miżuri ta' mitigazzjoni fl-agrikoltura, il-forestrija u l-produzzjoni u l-użu sostenibbli tal-prodotti tal-injam maħsud; – issaħħaħ l-integrità ambjentali tal-impenji meħuda billi jiġi żgurat li l-emissjonijiet u l-assorbimenti jkunu riflessi b'mod korrett; – trawwem sinerġiji mal-politiki eżistenti dwar l-enerġija rinnovabbli u l-industrija tal-injam bil-promozzjoni fl-UE ta' produzzjoni sostenibbli u favur il-klima; – tiġġenera kobenefiċċji sinifikanti għall-bijodiversità, il-protezzjoni tal-ħamrija u l-adattament għat-tibdil fil-klima (pereżempju Natura 2000) permezz tat-tisħiħ u l-preservazzjoni tal-ħażniet tal-karbonju; – ittejjeb l-effiċjenza ekonomika sabiex jintlaħqu miri aktar ambizzjużi billi tħalli lis-setturi kollha jikkontribwixxu. [1] Id-Deċiżjoni 1/CP.16 tal-Konferenza tal-Partijiet għall-UNFCCC (il-"Ftehimiet ta' Cancún"). [2] Abbażi tar-Raba' Rapport ta' Valutazzjoni tal-Grupp Intergovernattiv ta' Esperti dwar it-Tibdil fil-Klima (IPCC). [3] Il-Konklużjonijiet tal-Kunsill Ewropew tad-29 u t-30.10.2009 u r-Riżoluzzjoni tal-Parlament Ewropew tal-4.2.2009 (2008/2105(INI)). [4] COM(2010)2020 finali. [5] Id-Direttiva 2003/87/KE u d-Deċiżjoni 406/2009/KE. [6] It-total nazzjonali li jeskludi s-settur tal-LULUCF. [7] B'differenza mill-gassijiet serra li mhumiex CO2 mill-attivitajiet agrikoli eż. il-metan u l-ossidu nitruż mill-annimali li jixtarru u l-fertilizzanti. [8] Id-Direttiva 2009/29/KE. [9] Id-Deċiżjoni Nru 406/2009/KE. [10] Għajr għall-avjazzjoni internazzjonali u t-trasport marittimu. [11] COM(2011)571 finali. [12] Il-Linji Gwida tal-IPCC tal-2006. [13] Is-sorsi li ntużaw jinkludu: Forest Europe, UNECE u FAO (2011): State of Europe’s Forests 2011; Status and Trends in Sustainable Forest Management in Europe; FAO, Global Forest Resources Assessment FRA 2010, http://www.fao.org/forestry/fra/fra2010/en/; GHG National Inventory Submissions to UNFCCC (2011) http://unfccc.int/national_reports/annex_i_ghg_inventories/national_inventories_submissions/items/5888.php; IPCC Guidelines for National Greenhouse Gas Inventories (2006), Volume 4, Agriculture, Forestry and Other Land Use; Pan et al. (2011) A large and persistent carbon sink in the world’s forests. Science DOI: 10.1126/science.1201609; Hiederer et al. (2011) Evaluation of BioSoil Demonstration Project; http://publications.jrc.ec.europa.eu/repository/bitstream/111111111/15905/1/lbna24729enc.pdf; FAO/IIASA/ISRIC/ISS-CAS/JRC, 2009. Harmonized World Soil Database (version 1.1). FAO, Rome, Italy and IIASA, Laxenburg, Austria; Schulze et al. (2009) Integrated assessment of the European and North Atlantic Carbon Balance (results of CarboEurope-IP), DOI 10.2777/31254; Smith et al. (2005) Projected changes in mineral soil carbon of European croplands and grasslands, 1990–2080. Global Change Biology DOI: 10.1111/j.1365-2486.2005.001075.x. [14] Rapport Nru IV tal-Grupp Intergovernattiv ta' Esperti dwar it-Tibdil fil-Klima (2008). [15] Il-konklużjonijiet tal-Kunsill Ewropew tal-4.12.2008. [16] F'dan il-kuntest, sitwazzjoni fejn "kollox jibqa' kif inhu" tassumi li l-Istati Membri se jilħqu l-miri tagħhom ta' tnaqqis tal-emissjonijiet b'20%, inklużi l-miri għall-enerġija rinnovabbli. [17] COM(2011) 112. [18] Hemm ukoll għażla ta' kompromess: il-konverżjoni ma għandhiex twassal għal "rilokazzjoni tal-emissjonijiet ta' CO2", i.e. is-sostituzzjoni ta' ikel prodott domestikament b'ikel importat li għandu marka tal-karbonju aktar negattiva. [19] Ara pereżempju, Sathre R. and O'Connor J. (2010), A synthesis of research on wood products and greenhouse gas impacts, 2nd edition, Vancouver, B. C. FP Innovations, 117p. (Technical Report No. TR-19R). [20] Id-Deċiżjoni tal-Kunsill 2002/358/KE. [21] Id-Deċiżjoni -/CMP.7 tal-Konferenza tal-Partijiet li sservi bħala laqgħa tal-Partijiet għall-Protokoll ta' Kjoto. [22] Attwalment l-emissjonijiet tal-metan u tal-ossidi nitrużi biss jiġu kkontabilizzati fl-attivitajiet agrikoli, filwaqt li l-emissjonijiet u l-assorbimenti tad-CO2 assoċjati mal-użu tal-art agrikola ma jiġux ikkontabilizzati (emissjonijiet u assorbimenti tal-karbonju fil-ħamrija). Il-kontabilità obbligatorja ta' dawn il-miżuri permezz ta' proposti legali tikkompleta l-valutazzjoni tal-emissjonijiet u l-assorbimenti relatati mal-attivitajiet agrikoli. [23] Id-Direttiva 2009/28/KE. [24] Ir-Regolament tal-Kunsill (KE) Nru 72/2009, ir-Regolament tal-Kunsill (KE) Nru 73/2009 u r-Regolament tal-Kunsill (KE) Nru 74/2009 relatati mal-"Kontroll tas-Saħħa" tal-PAK. [25] Ħlas għal prattiki agrikoli li jkunu ta' benefiċċju għall-klima u l-ambjent. [26] COM(2010) 672. [27] Proposta tal-Kummissjoni għal Regolament tal-Parlament Ewropew u tal-Kunsill dwar mekkaniżmu għall-monitoraġġ u r-rapportar ta' emissjonijiet ta’ gassijiet b'effett ta' serra u għar-rapportar ta' informazzjoni oħra relatata mat-tibdil fil-klima fil-livelli nazzjonali u tal-Unjoni, (COM)2011 789 finali - 2011/0372 (COD).